દાદરમાં જો તમારું ઘર હોય તો આ ઘરને પિન કોડ-નંબર ૨૮ લાગુ પડે અને ઍડ્રેસમાં મુંબઈ-૨૮ લખાય. મને આ ‘મુંબઈ-૨૮’ સાથે પ્રેમ થઈ ગયો છે. અત્યારે મારું ઘર સિદ્ધિવિનાયક મંદિર પાસે આવેલા મૅડોના અપાર્ટમેન્ટમાં છે. આ ઘરથી લગભગ અડધી કિંમતે અને આટલી જ ફૅસિલિટી સાથે મને માહિમમાં ઘર મળતું હતું. મને ખાસ કંઈ વાંધો પણ નહોતો એ ઘરમાં, પણ જ્યારે ખબર પડી કે આ ઍડ્રેસમાં ‘મુંબઈ-૧૬’ લખાય છે કે તરત જ મારું મન એ ઘર ખરીદવામાંથી ઊતરી ગયું હતું. શક્ય છે કે મારો જન્મ દાદરમાં થયો છે એટલે મને આ વિસ્તાર માટે લાગણી હશે અને એ પણ શક્ય છે કે આ જ વિસ્તારમાં મેં મારી જિંદગીનાં ૪૫ વર્ષ ખર્ચી નાખ્યાં છે એટલે મને દાદર માટે પ્રેમ હશે. દાદર સિવાય હું બીજે ક્યાંય રહેવા જઉં એ વાત હવે મારા માટે લગભગ અશક્ય છે. દાદરનું મરાઠી કલ્ચર, મુંબઈઆખામાં નથી એવું વિશાળ શિવાજી પાર્ક, કીર્તિ કૉલેજ પાસેના વડાપાંઉ, સેનાભવનની બાજુમાં આવેલી પ્રકાશની ઑથેન્ટિક મરાઠી થાળી, સેનાભવનની પાસે જ આવેલી જિપ્સીનું ચાઇનીઝ ફૂડ, મારી સ્કૂલ અને મારી કૉલેજ મને બીજે ક્યાંય મળવાનાં નથી. આખો દિવસ હું ગમે ત્યાં હોઉં પણ સાંજ પડ્યે મને એક વાર શિવાજી પાર્ક આવવા જોઈએ. આજે પણ હું શૂટિંગ પૂરું કરીને આવું પછી જમીને અડધો કલાક શિવાજી પાર્ક પર બેસું છું. રાતના બે વાગ્યે પણ શિવાજી પાર્ક ગયાના દાખલા છે.